Марко Ганчев
Домашни работи

chitanka.info

— Какво има? — рече жена ми.

А щом има, тя не се мами.

— Има — рекох. — Казват,

че ний, сатириците,

сме били против строя.

Да им изсъхнат езиците!

Но тя ми прекъсна пороя

от клетви:

— Я казвай ясно!

— Ами че ясно:

искаме всичко да стане частно.

— Чувай — рече жена ми, —

когато го осъществите,

да не вземете да си блъскате главите

на кого какво се пада?

Ще искаш модната къща „Лада“.

Да си понося, доде съм млада!

Децата дочуха наште тревоги

и завикаха:

— Искаме

шоколадената фабрика в Своге!

— Млък бе! — ревнах им. —

Глупави хлапетия.

Ще вземем букьовския завод за хартия.

Баща ви ще издава

книга след книга.

Тогава

шоколадът ще ви достига.

Тъщата заиска старозагорските бани

с принадлежащите им хотели и вили.

Ей туй разпраделение много ни бави,

та още целта си не сме осъществили…

1972

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.